Je Jehans de Loherainne fais savoir à touz que le mecredi après Penthecoste, entre maistre Guillaume de Salins et moy, par le comandement mons. le conte et madame, et par le comandement Jehan de Chalon, qui estoit presenz, deboinames les bois qui estoient en content entre les genz de La Planée et les genz de Jehan de Chalon, et les terres ausi et les prez, se nuls en y ha, et devisames les bones per le gros sapeal qui est entre doux autres, et doit traverser li ligne des bones tanque à finaige dou Lay-Damwatier de travers et à finaige de La Riviere, et li jouz qui est entre le finaige de La Reviere et le finaige de La Planée doit demorer pour usagier à La Planée et à La Reviere senz essarter, et avons comandé à chestelain de Noseroy et à chastelain de Pontallié que il y metent bones suffisant. En tesmoing de ce, je ay mis mon seal en ces lettres, donées le vanredi après Penthecoste, l’an corrant par mil CC septante et ouit.